CELEX: C2006/060/83
Language: da
Date: 2006-03-11 00:00:00
Title: Sag T-452/05: Sag anlagt den  27. december 2005  — Belgian Sewing Thread mod Kommissionen

11.3.2006   
            
            
               DA
            
            
               Den Europæiske Unions Tidende
            
            
               C 60/43
            
         Sag anlagt den 27. december 2005 — Belgian Sewing Thread mod Kommissionen
   (Sag T-452/05)
   (2006/C 60/83)
   Processprog: nederlandsk
   Parter
   
      Sagsøger: Belgian Sewing Thread N.V. [ved advocaat H. Gilliams]
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               For så vidt angår annullationspåstanden: Beslutningens artikel 1 annulleres, for så vidt det heri fastslås, at sagsøgeren har deltaget i den konstaterede overtrædelse i samme omfang som de andre virksomheder, der er omfattet af overtrædelsen, og beslutningens artikel 2 annulleres, for så vidt sagsøgeren pålægges en bøde.
            
         
               —
            
            
               Subsidiært annulleres den bøde, som sagsøgeren er blevet pålagt i beslutningens artikel 2, eller den nedsættes væsentligt.
            
         
               —
            
            
               Kommissionen tilpligtes at betale sagens omkostninger.
            
         
               —
            
            
               For så vidt angår erstatningspåstanden: Det fastslås, at Kommissionen er erstatningsansvarlig i henhold til artikel 235 og 288 EF.
            
         
               —
            
            
               Kommissionen tilpligtes at erstatte den skade, som sagsøgeren har lidt og måtte lide som følge af Kommissionens offentliggørelse af sagsøgerens interne prislister.
            
         
               —
            
            
               Kommissionen tilpligtes at betale godtgørelse med tillæg af renter på 8 % årligt fra tidspunktet for den af Kommissionen begåede fejl.
            
         
               —
            
            
               Kommissionen tilpligtes at betale et forskud på 705 812 EUR på den godtgørelse, som skal betales, medens man afventer udfaldet af en sagkyndig undersøgelse.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren har først og fremmest anfægtet Kommissionens beslutning af 14. september 2005 om en procedure i henhold til EF-traktatens artikel 81 og EØS-aftalens artikel 53 (sag 38.337 — PO/Garn), for så vidt det heri fastslås, at sagsøgeren har deltaget i den konstaterede overtrædelse i samme omfang som de andre virksomheder, der er omfattet af overtrædelsen, og har nedlagt påstand om, at den bøde, som sagsøgeren er blevet pålagt, annulleres eller i det mindste nedsættes væsentligt.
   Sagsøgeren har for det første anført, at sagsøgerens overtrædelse med urette er kvalificeret som meget alvorlig. Ifølge sagsøgeren har Kommissionen herved tilsidesat rimeligheds- og proportionalitetsprincippet, tilsidesat artikel 23, stk. 3, i forordning nr. 1/2003 (1), samt tilsidesat begrundelsespligten og retten til kontradiktion. Ifølge sagsøgeren har Kommissionen ikke taget den omstændighed i betragtning, at sagsøgeren ikke spillede nogen rolle ved overtrædelsens udformning og tilrettelæggelse, ikke deltog i de pågældende møder med henblik på at udarbejde konkurrencebegrænsende aftaler, og heller ikke efterlevede disse aftaler.
   Sagsøgeren har endvidere anfægtet sin indplacering i kategori II ved fastsættelsen af bødens grundbeløb og størrelsen af den pålagte bødes grundbeløb. Kommissionen har overvurderet sagsøgerens mulighed for at have en reel indflydelse på konkurrencen, både i absolut forstand og i forhold til de andre berørte virksomheders indflydelse, samt i lyset af sagsøgerens kritiske økonomiske situation og markedets begrænsede omfang. Sagsøgeren har herved anført, at Kommissionen har tilsidesat rimeligheds- og proportionalitetsprincippet, artikel 23, stk. 3, i forordning nr. 1/2003, retningslinjerne for beregningen af bøder, ligebehandlingsprincippet og begrundelsespligten.
   Ifølge sagsøgeren har Kommissionen ligeledes bedømt de formildende omstændigheder i forhold til sagsøgeren fejlagtigt og har tilsidesat retningslinjerne for beregningen af bøder og begrundelsespligten. Sagsøgeren har anført, at Kommissionen burde have anset det for formildende omstændigheder, at sagsøgeren ikke har efterlevet den indgåede aftale, og at sagsøgeren har spillet en meget begrænset og passiv rolle.
   I strid med begrundelsespligten, ligebehandlings- og proportionalitetsprincippet samt samarbejdsmeddelelsen er sagsøgeren blevet tilkendt en for lille nedsættelse af den pålagte bøde for sagsøgerens samarbejde i forbindelse med undersøgelsen.
   Endelig har sagsøgeren nedlagt påstand om erstatning for den skade, sagsøgeren har lidt som følge af, at Kommissionen har tilsidesat princippet om beskyttelse af den berettigede forventning og tavshedspligten, idet den har offentliggjort sagsøgerens interne prislister.
   
      (1)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EØS-relevant tekst) (EFT L 1, s. 1).